Namukaywa
Language: Swahili | Genre: Creative_writing

﻿Namukaywa  

Hapo zamani katika kijiji  cha Lunyiko, kuliishi  mwanamme aliyeitwa  Ndong'a.  Ndong'a na mkewe  Namukaywa walikuwa na  binti sita.  
Namukaywa alipokuwa na  mimba ya saba, Ndong'a  alimwonya, "Ukimzaa  msichana tena, nitakuua.  Lakini ukinipa mtoto  mvulana, nitakuandalia  karamu kubwa!"  
Wakati wa kujifungua  ulipowadia, Namukaywa  alienda kwa mkunga wa  kienyeji.  Je, mtoto atakuwa  msichana au mvulana?  
Walikuwa mapacha!  Mvulana alimwita  Mukhwana, na msichana  akamwita Mulongo.  Alimtazama Mukhwana  kwa furaha.  Alipomtazama Mulongo,  alihuzunika mno.  Ni jambo moja tu  angelifanya.  
Namukaywa alimwacha  Mulongo chini ya ulezi wa  mkunga.  Akampeleka Mukhwana  nyumbani kwa mumewe.  
Kwa fahari, alimwonyesha  Ndong'a mtoto mvulana.  Alifurahi sana na kuwaita  wanakijiji kusherehekea  kuzaliwa kwa mtoto wake  mvulana.  
Mukhwana alikua na kuwa  kijana mwanamume wa  kupendeza.  Na Mulongo naye, akawa  mwanamke mrembo mno.  
Siku moja wakati alikuwa  akichunga mifugo wa  babake, Mukhwana  alimwona msichana  mrembo sana.  "Huyu ndiye msichana  ningependa kuoa,"  alijiambia. 
Lakini alipomwuliza  kumuoa, aliimba hivi:  Mukhwana wetu,  Mukhwana.  Mama alionywa na baba  Akijifungua mvulana  Ampeleke nyumbani  Akiwa msichana, atauawa.  
Hii ilifanyika tena na tena.  Mukhwana hakujua la  kufanya.  Alimwendea mamake,  Namukaywa, akasema,  "Nimempata msichana  mrembo ambaye  ningependa kumuoa.  Lakini kila ninapomwuliza,  anaimba wimbo ule ule."  
La kushangaza,  Namukaywa alisema,  "Anachoimba msichana  yule ni kweli. Yeye ni  dadako. Mlizaliwa  mapacha. Babako  alimtaka mtoto mvulana  na wala si msichana.  Nilimwacha dadako kwa  mkunga nikakuleta wewe  nyumbani."  
Wakati Mukhwana  alimwambia babake kisa  hicho, babake aliona  kwamba alikuwa  amefanya kosa.  Alimwita Namukaywa, na  pamoja walienda kwa  mkunga kumleta  Mulongo.  
Mulongo alipofika  nyumbani, babake na  wazee wa kijiji walimchinja  mbuzi.  Walitekeleza kimila cha  kumwunganisha Mulongo  na ndugu zake saba.  
Mwaka mmoja baadaye,  Mulongo aliolewa kwa  mwana wa tajiri kutoka  kijijini.  Aliiletea familia yake  furaha na mali mengi.  Wote waliishi maisha ya  furaha.  


Source www.africanstorybook.org